《与道者同守庚申》
唐代·权德舆

洞真善救世，守夜看仙经。俾我外持内，当兹申配庚。

斋心已恬愉，澡身自澄明。沉沉帘帏下，霭霭灯烛清。

四支动有息，一室虚白生。收视忘趋舍，叩齿集神灵。

伊予嗜欲寡，居常痾恙轻。三尸既伏窜，九藏乃和平。

无令耳目胜，则使性命倾。窅然深夜中，若与元气并。

释宗称定慧，儒师著诚明。派分示三教，理诣无二名。

吉祥能止止，委顺则生生。视履苟无咎，天祐期永贞。

应物智不劳，虚中理自冥。岂资金丹术，即此驻颓龄。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。